ഫേസ്ബുക്കിന്റെ ലാഭത്തിൽ മൂന്നിരട്ടി വർധന . പരസ്യ വരുമാനത്തിലെ കുതിപ്പാണ് ലാഭം ഇത്ര ഉയരാൻ കാരണം . പരസ്യ വരുമാനത്തിൽ സാമ്പത്തിക വർഷത്തിന്റെ ആദ്യ പാദത്തിൽ 57 ശതമാനം വളർച്ചയാണുണ്ടായത് . പ്രവർത്തനഫലം പുറത്തുവന്നതോടെ ഫേസ്ബുക്ക് ഓഹരികളിൽ വൻ കുതിപ്പുമുണ്ടായി . മുൻ വർഷത്തെ അപേക്ഷിച്ച് ഫേസ്ബുക്ക് ഉപയോക്താക്കളുടെ എണ്ണത്തിലും വൻ വർധനവുണ്ടായി . മാർച്ച് 31ലെ കണക്കു പ്രകാരം 1.65 ബില്യൺ ആളുകളാണ് പ്രതിമാസം ഫേസ്ബുക്ക് ഉപയോഗിക്കുന്നത് . ഓരോ ഉപയോക്താവിൽനിന്നു ശരാശരി പ്രതിവർഷം 3.32 ഡോളർ പരസ്യ വരുമാനത്തിലൂടെ കമ്പനിക്കു ലഭിക്കുന്നുമുണ്ട് . ഇതാണ് ലാഭം കുതിച്ചു കയറാനുള്ള പ്രധാന കാരണമായി ചൂണ്ടിക്കാണിക്കപ്പെടുന്നത് . 2016ലെ ആദ്യ മൂന്നു മാസം 150 കോടി ഡോളറിന്റെ ലാഭം ഫേസ്ബുക്ക് നേടി . മുൻ വർഷം ഇഥ് 51.2 കോടി ഡോളറായിരുന്നു . മൊത്ത വരുമാനം 3.54 ബില്യൺ ഡോളറിൽനിന്ന് 5.38 ബില്യൺ ഡോളറായി ഉയർന്നു . മൊബൈൽ വരുമാനമാണ് ഇതിന്റെ 82 ശതമാനവും . ഫേസ്ബുക്ക് ലൈവ് അടക്കം പുതുതായി കൊണ്ടുവന്ന ഫീച്ചറുകളാണ് സോഷ്യൽ മീഡിയ രംഗത്ത് കമ്പനിയുടെ മേധാവിത്വം അരക്കിട്ടുറപ്പിച്ചത് .